
Dit artikel is gesjreve (of begos) in't Mestreechs. Laes hie wie v'r mit de versjillende saorte Limburgs omgaon. 


Malayic languages 


't Maleis (Bahasa Melayu, Bahasa 
Indonesia, Bahasa Malaysia ) is 'n 
Austronesische taol die weurt gesproke 
in groete deile vaan Zuidoos-Azie. De 
taol is woersjijnelek aofkumsteg vaan 
Borneo en is daoneve ouch inheims in 
Malaya ('t vasteland vaan Maleisie), 't 
zuie vaan Thailand en groete deile vaan 
Sumatra, 't Is de officieel taol vaan 
Maleisie (in de vorm Maleisisch), 

Indonesia (in de vorm Indonesisich) en 
Brunei zoewie ein vaan de veer officieel 
taole vaan Singapore en de ASEAN. 

Heidoor weurt de taol tot wied boete 
haor oersprunkelek gebeed gesproke en 
verstande. De taol is achterein sterk 

gevormp door de Indische, Arabisch-islamitische en Europees-koloniaol culture, 't Aontal 
moojertaolsprekers bedreug zeker 80 mieljoen; 't totaol aontal sprekers ligk roond de 300 mieljoen. 



Seal* 1 32.000.000 at VN 


Verplaotsting vaan de Maleise taole. Die binnen't doonkerroed 
zien Maleise dialekte of zostertaole. De taole in't oranje gebeed, 
bekind es Maleis Dayak, zien ouch ing verwant. 

Terminologie 


'Maleis' is historisch gezeen 'ne goje naom, veur zoewied't de rei betrof boeveur de taol zoe verspreid 
raakde. De mach en invlood vaan Maleise voorstedomme maakde vaan de taol 'ne lingua franca veur groete 
deile vaan d'n Austronesische wereld. Langen tied woort de taol vrij universeel Bahasa Melayu geneump. 
Ouch in Nederlands-Indie woort vaan Maleisch gesproke. De naom Bahasa Indonesia woort in 1927 veur't 
iers gebruuk door Indonesische nationaliste en is daonao in algemein gebruuk gekoume, oondaanks't feit tot 
de taolnorme in Maleisie en Indonesia sindsdeen zjus nao-ein zien touwgegreujd. Euveregens weurt op 
Zuid-Sumatra, boe dialekte vaan't Maleis inheims zien, nog ummer vaan Bahasa Melayu gesproke. 

Analoog hei-aon kin me nao de specifieke vorm vaan't Maleis in Maleisie ouch met de naom Maleisisch 
verwieze. Dat is evels neet universeel. 

Verspreiing 


De verspreiing vaan't Maleis kin op twie menere weure opgevat: 't gebeed boe Maleis es handels- en 
bestuurstaol weurt gebruuk en't gebeed boe't inheims is daan wel algemein es volkstaol weurt gebruuk. Wie 
boven opgemerk moot me d'n oersprunk vaan de taol op Borneo zeuke. Neve diverse verwante taole vaan de 
Dajaks ('t zoegeneump Maleis Dajak) sprik me dao in eder geval't Banjarees, wat in't zuie vaan't eiland 
weurt gehuurd en wat me es e Maleis dialek kin zien (zuug oonder). Daonao heet't ziech nao groete deile 
vaan Sumatra verspreid. Vaan dao-oet is't verspreid nao't Maleis vasteland, boe't in't kosgebeed inheims 
is. Ouch vaan Singapore is 't de inheimse taol, al heet allewijl nog mer 10% vaan de bevolking 't es 
moojertaol. Aon de ooskos vaan't Maleis vasteland lop't taolgebeed door tot in Zuid-Thailand. Hei weurt de 
taol lokaol Jawi geneump. 

Nao de expansie vaan't Maleis heet de taol in diverse aander gebeje, veural in d'n Indonesischen arsjipel, 
veuj aon de groond gekrege, deks in min of mie gecreoliseerde vorm. In't bezunder is dit't geval in Jakarta, 
boe vreuger Soendanees woort gesproke meh ziech in de koloniaolen tied't Betawi oontwikkelde. Zjus 
zoeget gelt veur't kosgebeed vaan Wes-Borneo (zoewel Brunei es Maleisie en Indonesie). 

Daoneve is't Maleis frequint te hure in alle len boe't officiele of semi-officiele status heet, dus ouch in't 
binneland vaan Maleisie en in Indonesie boete Zuid-Sumatra en Jakarta. Daoneve is't 'n minderheidstaol op 
Keersemeseiland en Kokoseiland (twie territoria vaan Australia boe vaol Maleiers woene) en is't 'n werktaol 
vaan Oos-Timor (wat jaorelaank bij Indonesie hoort en boe zoewiezoe't Maleis al iewelaank bekind waor). 
In't zuie vaan de Filipijne, 'n regio die vaanajds cultureel verboonde is met Maleisie, is't nog ummer 'n 
handelstaol vaan beteikenis. 


Verspreiing in Nederland 

Met de repatriering vaan Indische Nederlanders en Indo-Europeaone nao 1949 zien diverse moojertaol- en 
twiedetaolsprekers vaan't Maleis nao Nederland gekoume. De mieste vaan hun gonge evels gaw euver op't 
Nederlands (al of neet in zienen Indische vorm). Bij de mieste Indische Nederlanders is't Bahasa Indonesia 





veural nog 'n cultuurtaol, die me kin liere um ziech in zienen achtergroond te verdepe, meh die door lui vaan 
oonder de zeventeg neet mie actief weurt gebruuk. Maleis kin, neve Indisch-Nederlands en Petjoh, deks 
weure gehuurd op gelegenhede wie de pasar malam. 


Plaots binne de Austronesische taole 


't Maleis huurt in eder geval tot de Malayo-Polynesische taole, 'n grop die alle Austronesische taole boete 
Taiwan umvat. Ouch daobinne gief't weer diverse subfemilies. 't Maleis velt in de Wes-Indonesische grop, 
die oonder mie alle taole vaan Borneo, Java, Bali, Lombok, sommege vaan Sumatra (inclusief't Atjehs meh 
exclusief taole oet't binneland vaan Noord- en Midde-Sumatra) en get taoleilen op Hainan en in Vietnam en 
Cambodja umvat, wie ouch't op Madagaskar gesproke Malagasy. Bezunder ing verwant is't Maleis aon de 
taole vaan de westeleke Dajaks, meh ouch aon't Soendanees vaan westelek Java, 't Is daorum neet zoe 
vreem tot't Maleis ziech hei vrij gemekelek kos verspreie. Met oonder mie't Javaans is't e bitteke minder 
verwant, meh nog ummer valle de euvereinkomste vrij snel op. 

Dialekte 


't Aonwieze vaan Maleise dialekte weurt door diverse factore bemeujelek. Ierstens velt de grens tosse 
dialekte en ing verwante taole neet dujelek te trekke. Diverse bronne zien de Maleise dialekte vaan 
beveurbeeld Sumatra es apaarte taole en spreke vaan 'Maleise taole'. Twiedens weure nationaol standaarde 
noe ins wel, daan weer neet es apaarte dialekte besjreve. Daardens gief't diverse contakvarieteite, die sterk 
kinne aofwieke - zoe sterk tot diverse oonderzeukers ze es creooltaole aonmerke. Dat zouw oonder mie 
beteikene tot't Betawi, 't Maleis vaan Jakarta, neet tot de Maleise dialekte moch weure gerekend. 

Zuut me aof vaan de Dajaktaole, die (wie bove oetgelag) beter weure verstande es verwante taole, daan krijg 
me euver't algemein de volgende hoof dialekte: 

■ Banjarees, op Borneo 

■ Minangkabau, op Wes-Sumatra 

■ Kerinci, in de provincie Jambi 

■ Centraol-Maleis, in de provincies Lampung, Zuid-Sumatra en Benkulu 

■ Musi - oondujelek, soms es apaarte variant geneump 

■ Jambi-Maleis - ouch in de provincie Jambi, meh inger verwant aon de zuieleke dialekte 

■ Noord-Maleis, alle noordeleke dialekte, plus alle dialekte en standaarde die daovaan zien 
aofgeleid: 

■ Maleisisch 

■ Indonesisch 

■ Bruneis Maleis 

■ Jawi (oet't oostelek grensgebeed vaan Maleisie en Thailand) 

■ Kedah-Maleis (oet't westelek grensgebeed vaan dezelfde len) 

■ Betawi (in Jakarta en umgeving) 

■ Ternate-Maleis (in de Noord-Molukke) 

■ Manado-Maleis (in Manado op Celebes) 

■ Ambonees Maleis 

■ Papoea-Maleis 

Veural de leste vief varieteite weure wel es creole umsjreve, umtot ze dujeleke spore vaan de substraottaole 
drage en deks ouch merkbaar zien versumpeld. 






Historie 


De gesjreve historie vaan't Maleis geit trok tot de zevenden iew. Oet dezen tied stamp de Kedukan Bukit- 
inscriptie vaan Zuid-Sumatra en mesjiens ouch de Sojomerto-inscriptie vaan Midde-Java, al weurt dee leste 
ouch op de negenden iew gedateerd. Dit leste tuint wie laank de Maleise taol op Java al groond oonder de 
veuj heet. In dezen tied stoonte Maleisie, Sumatra, Java en aander eilen oonder sterken invlood vaan de 
Indische besjaving. 't Maleis woort in dezen tied daan ouch in Indische sjrifte opgesjreve; op Java specifiek 
in 't Kawisjrif, wat ziech dao oet 't Tamil-alfabet oontwikkelde. De taol vaan dees inscripties weurt 
Aajdmaleis geneump. Of't ouch ech de veurawwer vaan't later Maleis is, is umstrejje: de taol vertuint 
diverse kinmerke die in't later gesjreve Maleis neet veurkoume en kin, zeker umtot de inscripties get wijer 
nao't zuie zien aongetroffe, bes 'n aander dialek weergeve. 

Vaanaof begin veertienden iew weurt de taol in 't Arabisch sjrif gesjreve. 't Corpus weurt noe vaol 
oetgebreider en blijf zeker neet mie beperk tot inscripties. De koms vaan dit sjrif velt natuurlek same met de 
koms vaan d'n islam nao't gebeed. In Noord-Sumatra (Atjeh) gebaort dit get ieder es in Zuid-Sumatra en op 
Java. Zelfs in tekste oet deen tied die nog in 't Kawi-sjrif stoon, vint me al ummer mie Arabische en 
Perzische lienwaord. De volgende iewe numme lokaol sultanaote oet Maleisie en Atjeh de mach euver en 
weurt de inslamitische cultuur euveral dominant (boete Bali, wat hindoe'istisch blijf). Veural op't Maleis 
vaan't huieg Maleisie heet de Arabische taol groeten invlood gehad. 

Tegen 't ind vaan de zesteinden iew kaome de Portugeze 't gebeed in en stiechde dao ouch kolonies. 
Zoedoende liende't Maleis ouch get waord oet't Portugees, in't bezunder veur typisch westerse zakes die in 
Oos-Azie oonbekind waore. Nao korten tied woort hun rol euvergenome door de Hollenders, die de Banda- 
eilen pakde en op Java de stad Batavia stiechde. Umtot de V.O.C. haor handelsmonopolie gere beheel, 
woorte neet al te vaol Europeaone in de kolonie touwgelaote. Daobij bleef de handelstaol't Maleis, wat 
gemekeleker is es Nederlands of Portugees en al in de wij umgeving door vaol lui woort verstande. D'n 
invlood vaan't Nederlands op de taol waor dus gering. 

Pas in de negentienden iew begoste ziech mie Nederlanders en (in Maleisie) Britte in't gebeed te vestege, 
'nen trend dee in de ierste veerteg jaor vaan d'n twintegsten iew nog touwnaom. Noe woort't taolcontak vaol 
intensiever. 't Indonesisch kint e paar doezend Nederlandse waord; 't aontal Ingelse waord in't Maleisisch is 
nog e stok groeter, umtot dao ouch nao de koloniaolen tied't Ingels ziene status heel. In dezen tied begos me 
de taol ouch dekser in't Latiens sjrif (Maleis: Rumi ) op te sjrieve en minder in't Arabisch. De spelling waor 
daobij versjellend: de Indonesische spelling vaan 1901 (de spelling-Van Ophuijsen) sterk op't Nederlands 
geent. Euveregens woorte tot aon de oonaofhenkelekheid de koloniaol taole nog vaol dekser opgesjreve. 
Wei had de Indonesische aofsjeiingsbeweging al in de jaore twinteg bepaold tot't Maleis, neet't Nederlands, 
de officieel taol vaan't te stiechte land mos weure, en tot de taol veurtaon Bahasa Indonesia mos hete. 'n 
Aander veraandering in de laat-koloniaolen tied waor de opkoms vaan Singapore. Dit trok vaol Brits-Indiers 
meh veural vaol Chineze aon. Heidoor verloor't Maleis in die stad zien plaots es dominante umgaankstaol. 

De Japanse bezetter perbeerde de twie taolnorme al te vereinege, veural veur propagandadoele. Dit doel 
kaom in 1947 al korterbij, wie't zjus aofgesjeie Indonesia de spelling-Van Ophuijsen aofsjafde. Pas in 1972 
woort de spelling veur't Maleisisch en't Indonesisch gans geharmoniseerd. Dit beteikende ouch offers vaan 
Maleisische kant: e groet aontal etymologisch gespelde Arabische waord moste vaanaof noe fonetisch weure 
gesjreve, en bij oetspraokversjelle woort soms veur d'n Indonesische variant gekoze. 

Sjrif 


Wie bove gezag is't Maleis achterein in diverse Indische sjrifte, in't Arabisch sjrif en in't Latiens sjrif 
opgesjreve. 't Jawi-sjrif is neven't Latiens sjrif in gebruuk in Thailand en Brunei, en oonofficieel ouch in 
Maleisie, boe 't weurt gezeen es e teike vaan conservatief-islamistisch gedachtegood. Zelfs 't Rentjong- 
alfabet vaan Zuid-Sumatra, eint vaan de sjrifte op Indische basis, weurt nog sporadisch gebruuk. 





't Modern Latiens alfabet gebruuk alle 26 letters, al koume de q, x en z allein in lienwaord veur. Diacritische 
teikes oontbreke (zoewel't Maleisisch es't Indonesisch vaan veur 1972 had die wel). Digrafe zien de sy, die 
de klaank / J / weergief, de ny, die veur de /p/ steit, en de ng (veur /q/). Veur veural Arabische lienwaord heet 
me nog de gh en de kh, die kinne klinke wie [y] resp. [x] meh neet ummer in iere weure gehawwe. Veurheer 
kaome in't Maleisisch, meh neet in't Indonesisch nog mie digrafe veur in Arabische waord, die evels nog 
vaol minder woorte oondersjeie. Zoe kloonk de th algemein wie [s], 't Indonesisch gebruukde tot 1947 de oe 
veur de klaank /u/, dus gans op z'ch Nederlands. Sommege lui, wie Soekarno en Soeharto, zien hun naom 
zoe blieve spelle. 

Wienie't Jawi te pas weurt gebrach, verlere de Arabische waord noets hun oersprunkeleke spelling, of de 
klaanke boe ze oersprunkelek veur stoonte noe weure oondersjeie of neet. 

Klaanklier 


De klaanklier vaan't Maleis is, wie in zoevaol Austronesische taole, rillatief euverziechtelek. Wel bestoon 
versjelle tosse't Maleisisch en't Indonesisch. In de ierste taolnorm weure soms bij gelierde sprekers nog 
Arabische klaanke in iere gehawwe. Die foneme zalle v'r hei boete bedink laote. In 't 
(Standaard-)Indonesisch weure nog historisch versjellende klinkers oeterein gehawwe die in't Maleisisch 
zien samegevalle. Daobij heet't Maleis ouch mie es't Indonesisch de neiging veur klinkers die neet de 
klemtoen kriege te ridducere. 


Vocaole 

't Maleis heet minstens zes vocaole: /i, e, a, a, u, o/. In't Indonesisch oondersjeit me ouch nog [£] en [d]. 
Die kinne al-evel't beste weure verstande es allofone vaan Id en lol in geslote syllabe, meh veural in 
dictionaire weure veur ope en geslote e toch oeterein gehawwe (e en e). Umtot ouch de sjwa es e weurt 
gesjreve, kin die wienie nujeg es e weure verdujelek. 

't Maleis vaan Malaya, boe de mieste Maleisiers woene, ridduceert de -a aon't ind vaan e woord tot [a], 't 
Indonesisch en't Maleis vaan Sarawak, Sabah en Brunei doen dat gemeinelek neet. 

De sjwa is deks vlochteg, wie de svarabaktivocaol in't Limborgs. In de spelling-Van Ophuijsen woort 'r 
deks gaaroet neet oetgesjreve: spatoe 'sjoon' (modern sepatu ); Blanda 'Hollender' (modern Belanda ). 


Consonante 

't Maleis heet de volgende consonante. Tosse haokskes stoon die allein in lienwaord veurkoume. 



labiaol 

alveolair 

palataol 

velair 

glottaol 

nasaol 

m 

n 

ny Ipl 

ng /I-]/ 


plosief 

stumloes 

P 

t 

c /tJ7 

k 

C /?/) 

stum- 

hobbend 

b 

d 

j /d3/ 

g 


fricatief 

stumloes 

(f) 

s 

(sy ///) 

(kh Ixl) 

h 

stum- 

hobbend 

(v) 

(Z) 


(gh /y/) 


approximant 


1 

j 

w 


trelklaank 


r 











Bij zier gelierde sprekers kin me ouch nog de dentaol fricatieve [0] en [8] hure. Die woorte in't Maleis 
vreuger wie th resp. dh gespeld meh koume evels zoe wieneg veur tot ze in 1972 mer gans zien vervaange 
door s en z. Ouch de aander geliende klaanke weure dekser, zeker door liegopgeleide sprekers, door 
inheimse klaanke vervaange. Zoe weurt /x/ tot [k], /v/ tot [f] en /y/ tot [g], /f/ kin ouch nog tot [p] weure, 
meh deze klaank zien de sprekers vaan't Maleis in't gemein wel gewoen. 

De /h/ is in vaol posities zwaak en kin soms gans verdwijne. Allein tosse twie dezelfde vocaole weurt ze 
consequent in ier gehawwe. 


Prosodie 

't Maleis is wie de allermieste Austronesische taole gein toentaol. De klemtoen velt in't gemein op de 
veurleste of leste syllaab. 't Spraokritme vaan de taol is rillatief syllabisch, wat welt zegke tot de syllabe neet 
zoevaol in lengde versjelle (zoeget wie in't Italiaans of Spaons). 

Grammair 


't Maleis weurt welins besjreve es 'n isolerende taol, meh maak intensief gebruuk vaan veur- en 
achterveugsele en kin naovenant beter weure verstande es 'n agglutinerende taol. In de contakvariante vaan 
de taol weure zoe'n pre- en suffixe vaol minder gebruuk; die goon daorum al mie d'n isolerende kant op. Met 
pre- en suffixering kinne werkwaord zelfstendeg weure gemaak (ajar 'here, oonderwieze' > ajaran 'lier'), 
objeks- en subjeksbetrekkinge weure dujelek gemaak (belajar 'here, oonderwies kriege'; mengajar 'beliere'), 
agens- en patiensnomina weure gemaak (pelajar 'lierer', pengajar 'lierling') en bijveugeleke naomwaord 
weure gemaak (terpelajar 'gelierd'). Naomvel, werkwoordsverveuging of grammaticaol euvereinstumming 
heet't Maleis neet, miervoudsvorm kinne weure aongegeve door reduplicatie, wat in d'n einen of aandere 
vorm in de Austronesische taole zier deks optreujt (ayam 'hin', ayam-ayam 'hinne'). Soms weurt allein de 
beginklinker geredupliceerd (daun 'blaad', dedaun 'blaajer'). Es't oet de contex dujelek is, weurt't miervoud 
neet oetgedrok. Persoeneleke veurnaomwaord bestoon wel in't inkelvoud en miervoud, en make ouch nog 
versjel tosse inclusief en exclusief miervoud in de ierste persoen. Daobij gief 't informeel en beleefde 
persoeneleke veurnaomwaord, ouch in de ierste persoen - e kinmerk wat't Maleis met vaol taole oet de 
sinosfeer deilt. 

Door't oontbreke vaan naomvalle en d'n euvervlood aon prefixe boemet me't werkwoord vaan perspectief 
kin veraandere, is't de vraog of't Maleis wel zoeget wie 'n oonderwerp heet. Me vint in de taol zoewel 
clausules vaan't type SVO es OVS, boebij me de leste es 'passief kin analysere. Beter is't veur hei vaan 
'agens' te spreke, zoetot me AVO of OVA es type krijg. 

Vocabulair 


De bewoge historie vaan de taol weerspiegelt ziech in't vocabulair. Nog ummer besteit e groet deil vaan't 
vocabulair oet Austronesische erfwaord, meh met de koms vaan de Indische besjaving naom de taol al 'nen 
euvervlood aon waord oet't Sanskriet en Tamil euver (bahasa 'taol' vaan Sanskriet bhaSa, gajah 'olifant' 
vaan Sanskriet gaja, kapal 'sjeep' vaan Tamil &LJU6V) kappal). Naotot d'n islam woort ingeveurd, naom't 
Maleis ouch vaol Arabische waord euver; neve waord euver 't geluif waore dat ouch waord euver 
wetensjappe boe de Arabere wied in waore (dunia 'wereld' vaan Uj dunya, halal vaan (Jit? halal, selamat 
'veurspeujeteg' oet salamat, zoewie de zeve daog vaan de week). De koms vaan de Europeaone 

brach weer gans get Portugese (sepatu 'sjoon' oet sapato, tempo 'tied' oet tempo), Nederlandse (advokat 
'awekaot', beken 'bekind', bioskop, buku 'book', dokter, jas, laci 'laojke', om 'noonk', perboden 'verbooje', 
sepanduk 'spandook', vas 'vaos', wastafel ) en Ingelse waord, welke leste categorie ziech allewijl nog oetbreit. 
Ouch zorgde de koloniaolen tied veur de koms vaan vaol Chineze nao met naome Singapore en Batavia, 





zoetot de taol ouch oet diverse Chinese dialekte heet geliend. Tot slot gief 't in 't Maleis, zeker in 't 
Indonesisch, diverse waord oet aander inheimse taole (oet't Balinees bangkung 'zoog', oet't Javaans batik, 
oet't Soendanees kesohor 'bekind'), die drin zien gekoume door't gebruuk vaan't Maleis es contaktaol daan 
wel door de migratie nao Batavia vaan lui oet gans d'n arsjipel. 


Versjelle tosse Maleisisch en Indonesisch 

De opvallendste versjelle tossen't Maleisisch en't Indonesisch zitte perceis in't vocabulair. 't Indonesisch 
gebruuk e paar doezend waord vaan Nederlandsen oersprunk, boe't Maleisisch 'rs mer inkele vaan kint. 
Ouch heet't Indonesisch mie waord oet aander inheimse taole euvergepak. Bij 'internationaol', Latijnse 
waord gebruuk't Maleisisch vorm die op't Ingels gebaseerd zien, 't Indonesisch evels vorm die of op't 
Nederlands of direk op't Latien zien gebaseerd. Arabische waord vint me in alle twie de standaardtaole, 
meh in't Maleisisch ech wel mie - en ouch iejer in vorm die aon't oersprunkelek groondwoord rappelere. E 
paar veurbeelde kinne dit illustrere: 


Maleisisch 

Indonesisch 

beteikenis 

arkitek 

arsitek 

'arsjite k' 

pangsapuri 

apartemen 

'appartemint' 

Belgium 

Belgia 

'Belsj' 

kanser 

kanker 

'kaanker' 

kot 

jas 

'jas' 

Isnin 

Senin 

'maondag' 

garrison 

garnisun 

'garnizoen' 

maklumat 

informasi 

'informatie' 

stesen 

stasiun 

'statie' 


Dees taolversjelle zorge ouch wel ins veur valse vrun: pemandu beteikent 'chauffeur' in't Maleisisch, meh 
'gids' in't Indonesisch. 

Literatuur 


De Aajd-Maleisen tied heet (aofgezeen vaan 'n aonzienelek corpus aon oraol literatuur) gein echte literatuur 
opgelieverd; bewoerde tekste beperke ziech tot inscripties. Oet 't Klassiek Maleis heet evels wel 'nen 
euvervlood aon laanger tekste euvergebleve. Tekste oet deen tied vertuine, wie me maag verwachte, groeten 
invlood vaan zoewel de Indische es vaan de Arabische literatuur. 't Gief historie, wetstekste, prozaverhaole 
(hikayat), spreukeverzaomelinge ( gurindam ) en poezie (mantra's, syair [epische diechkuns], pantoen 
[lyrische gediechte in gesjakelde kwatrijne]). 

Aon't ind vaan de negentienden iew woort de westerse (en in minder maote Chinese) literatuur ingeveurd; 
zoe versjene oonder mie vertaolinge vaan Robinson Crusoe en Le tour du monde en quatre-vingts jours in't 
Maleis. Pas nao 1920 kaom, veural in Nederlands-Indie, de modern literatuur in de landstaol(e) good op 
geng. D'n ierste Maleise daan wel Indonesische roman sjijnt Azab dan Sengsara vaan Merari Siregar te zien. 
De volgende ginneratie Indische sjrievers, die euver't algemein begin twintegsten iew woort gebore, waor 
sterk nationalistisch gekleurd; dit behelsde ouch cultureel nationalisme. D'n invlood vaan de Nederlandse 
literatuur bleef evels groet. Zoe lete diechters ziech inspirere door de sonnette vaan de Tachtegers. Kort nao 
d'n oorlog waor de literatuur sterk politiek en soms zier direk. Naotot de oonaofhenkelekheid waor 
veileggesteld, bleef de literatuur e geveuleg oonderwerp: sjrievers sjreve deks kritisch euver de hiersers 
Soekarno en Soeharto. De beuk vaan Pramoedya Ananta Toer woorte ouch internationaol bekind. 





Invlood op ’t Nederlands en Limborgs 


Door't iewelaank taolcontak vaan't Maleis en't Nederlands naome't VOC-personeel en later de koloniste 
vaol Maleise waord euver. 't Indisch-Nederlands zit vol demet, meh ouch in't Algemein Nederlands, entans 
in't Nederlands in Nederland, zien vaol Maleise waord doorgedroonge. Alleriers zien dat waord veur zakes 
oet Zuidoos-Azie die in Europa oonbekind waore, wie bamboe, doerian, kaketoe, kampon g, manga (allewijl 
gemeinelek mango, oonder Ingelsen invlood), orang-oetan en rotan/rotting. Aander waord verwieze ouch 
nao de Indische daan wel tropische leefwijs meh zien neet internationaol verbreid, wie klamboe, rimboe en 
toko. Zier bekind in Nederland woorte ouch de vaol gerechte/ingrediente oet de Indische en Chinees- 
Indische keuke, wie babi pangang, gadogado, ketjap, kroepoek, nasi goreng, sambal, sate en tahoe (neve 
to foe, wat oet't Chinees kump en oonder Ingelsen invlood allewijl gebrukeleker is). Ouch veur alledaogse 
dinger zien Maleise begrippe euvergenome. Sommege zien nog hendeg herkinbaar, wie senang, wat zoevaol 
beteikent wie 'op zie gemaak', meh aander zien al zoe ingeborgerd tot me ze nog lesteg zal herkinne, wie 
bakkeleien, banjeren, branie (oersprunkelek e bijveugelek naomwoord, allewijl zoeget wie 'lef'), (dat is niet 
mijn) pakkie-an, piekeren en soebatten 

Veur e groet deil vaan die waord gelt tot ze veural gebruuk weure in Wes-Nederland, boe de zielui vaandan 
kaome en boe de mieste Indische Nederlanders zien goon woene. Sommege evels zien zjus zoe good tot de 
Limborgse dialekte doorgedroonge. Amper en batjakker beveurbeeld weure algemein es Mestreechse waord 
geaccepteerdJ 2 ^ 

Euveregens heet 't Maleis ouch depen invlood naogelaote op 't Afrikaans. De versumpeling vaan de 
grammatica in die taol kump deils veur rekening vaan de Maleise gemeinsjap in de Kaapkolonie. Ouch kint 
't Afrikaans e groet aontal Maleise waord, wie't vaolgebruuk baie. 'n Creooltaol met e gemingk Nederlands- 
Maleis vocabulair is't Petjoh. 

Bronne 


Dit artikel baseert ziech op't corresponderend Ingelstaoleg artikel en wel in dees versie (https://en.wikipedi 
a.org/w/index.php?title=Malay_language&oldid=942889391), zoewie op miejer aonligkende artikele. 

